ગુજરાતના મુખ્યમંત્રી વિજય રૂપાણીએ એક સંદેશ આપ્યો છે કે કર્મચારીઓ અને અધિકારીઓએ સરકારી જીઆરનો હાર્દ સમજીને લોકોના કામોને ઝડપથી પૂર્ણ કરવા જોઇએ. એનો મતલબ એ થયો કે કર્મચારીઓ અને અધિકારીઓ સરકારી જીઆરને ઉપરવટ જઇને નિર્ણયો લેતાં હોય છે પરિણામે લોકોના કામોમાં અક્ષમ્ય વિલંબ થાય છે. ચિંતન શિબિરમાં મુખ્યમંત્રીએ આપેલી આ સૂચનાનું પાલન થાય તે જોવાની જવાબદારી મંત્રીઓ અને અધિકારીઓની બને છે. ખાસ કરીને સરકારી યોજનાઓ, અરજદારો કે જેઓ જીઆરને અનુરૂપ અરજી કરતા હોય છે તેમને રાહત મળે તે જરૂરી છે. એક સર્વે છે કે ભાજપ શાસિત રાજ્યોમાં ઉદ્યોગોની પ્રપ્રોઝલને સૌથી ઝડપી મંજૂરી છત્તીસગઢ રાજ્યમાં મળે છે. આ રાજ્ય પછી મધ્યપ્રદેશ, મહારાષ્ટ્ર અને હરિયાણાનો નંબર આવે છે. ભાજપ શાસિત રાજ્યો પૈકી સિંગલ વિન્ડો ક્લિયરન્સ અપનાવ્યા પછી પણ ગુજરાતનો ક્રમ છેલ્લો આવે છે. ગુજરાતમાં એમઓયુ કરીને ઉદ્યોગગૃહો ગુજરાત બહાર ચાલ્યા જાય છે તેનું આ એક સૌથી મોટું કારણ છે. આજે નવા ઉદ્યોગ માટે સરકારી જમીન મેળવવી એ લોટરી લાગ્યા બરાબર છે, કારણ કે સરકારી જમીન લેવા જતાં ઉદ્યોગજૂથને ઓછામાં ઓછા ત્રણ વર્ષનો સમય નિકળી જાય છે. પ્રાઇવેટ લેન્ડ હોય તો પણ સરકારી મંજૂરીઓમાં વાંઘા-વચકા એ સૌથી મોટો પડકાર છે. સેક્શન ઓફિસર પણ ઉદ્યોગજૂથની ફાઇલ બગાડી શકે છે.